SKRIFTLIG FORESPØRGSEL E-3159/00

af Alexandros Alavanos (GUE/NGL) til Kommissionen

(10. oktober 2000)

Om: Eksamensbeviser fra universiteter i medlemsstater, som udstedes af disses afdelinger i Grækenland og direktiv 89/48/EØF

I Grækenland findes der centre for frie studier, som samarbejder med universiteter i Den Europæiske Unions medlemsstater. De studerende ved disse centre følger i løbet af de første år forelæsninger i Grækenland og fortsætter sædvanligvis disse det sidste år ved det pågældende udenlandsk universitet, som udsteder deres eksamensbevis.

Efter at direktiv 89/48/EØF(1) om anerkendelse af eksamensbeviser for nylig er blevet omsat i græsk lov, er der opstået forvirring med hensyn til anerkendelsen af ovennævnte eksamensbeviser. På den ene side erklærer undervisningsministeriet, at disse eksamensbeviser ikke godkendes, og på den anden side påstår repræsentanter for centrene for frie studier, at de studerende ved disse centre opfylder betingelserne i direktiv 89/48/EØF med hensyn til anerkendelsen af deres eksamensbeviser.

Kommissionen bedes på baggrund af den opståede forvirring klarlægge, om disse eksamensbeviser bør anerkendes i Grækenland som henhørende under direktiv 89/48/EØF, og om de har tilsvarende gyldighed i Den Europæiske Unions øvrige medlemsstater?

(1) EFT L 19 af 24.1.1989, s. 16.

Svar afgivet på Kommissionens vegne af Frederik Bolkestein

(3. november 2000)

Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed har til formål at gøre det lettere for borgerne at udøve et lovreguleret erhverv i en anden medlemsstat end den, hvor vedkommendes eksamensbevis er udstedt. Dette direktiv gælder for eksamensbeviser for erhvervskompetencegivende uddannelser af mindst tre års varighed

For at kunne gøre bestemmelserne i dette direktiv gældende, skal ansøgeren være indehaver af et eksamensbevis som defineret i direktivets artikel 1, punkt a), dvs. ethvert eksamensbevis, certifikat eller andet kvalifikationsbevis eller samtlige sådanne eksamensbeviser, certifikater eller andre kvalifikationsbeviser under et, hvoraf det fremgår, at indehaveren med positivt resultat har gennemgået en post-gymnasial uddannelse af mindst tre års varighed, og at indehaveren besidder de erhvervsmæssige kvalifikationer, der er påkrævet for at få adgang til et lovreguleret erhverv i den medlemsstat, hvor eksamensbeviset er opnået. En person er dermed indehaver af et eksamensbevis i direktivets forstand, såfremt vedkommende har gennemgået en uddannelse, der giver de erhvervsmæssige kvalifikationer, der er påkrævet, for at udøve et lovreguleret erhverv.

Ifølge de oplysninger, som Kommissionen er i besiddelse af, udstedes de eksamensbeviser, som det ærede parlamentsmedlem henviser til, af franske universiteter i henhold til en franchising-aftale med de græske centre for frie studier. Så vidt Kommissionen er orienteret, giver disse eksamensbeviser ikke adgang til at udøve et lovreguleret erhverv i Frankrig. Disse eksamensbeviser udstedes efter veloverståede akademiske studier og ikke efter en erhvervskompetencegivende uddannelse. For at blive kvalificeret i henhold til direktivet bør indehavere af sådanne beviser gennemgå supplerende uddannelse.

Den eneste undtagelse gælder psykologi-uddannelsen. Psykologerhvervet er lovreguleret i Frankrig, og de eksamensbeviser, der opnås for at udøve dette erhverv, kan opnås inden for rammerne af de ovennævnte aftaler. De falder ind under bestemmelserne i direktiv 89/48/EØF, da de udstedes efter endt erhvervskompetencegivende uddannelse. Disse eksamensbeviser henhører dermed under det nævnte direktiv.

Visse psykologer har, efter at de græske myndigheder har nægtet at anerkende deres franske eksamensbeviser, klaget til Kommissionen. Kommissionen har efterfølgende indledt en overtrædelssprocedure mod Grækenland for manglende overholdelse af forpligtelserne i henhold til direktiv 89/48/EØF. Proceduren befinder sig for øjeblikket på åbningsstadiet.

Så i henhold til de oplysninger, Kommissionen er i besiddelse af, gælder bestemmelserne i direktiv 89/48/EØF ikke for eksamensbeviser, der udstedes af franske universiteter inden for rammerne af franchising-aftaler med de græske centre for frie studier, med undtagelse af eksamensbeviser i psykologi.